Tove Videbæk (KRF), 2002-05-28:
Det er i hvert fald ikke på grund af økonomi, at Kristeligt Folkeparti enstemmigt stemmer imod det her forslag.
Der har lydt nogle forskellige udsagn heroppefra i dag, og dem synes jeg også jeg er nødt til at gå op og give nogle kommentarer: Hr. Villy Søvndal sagde, at det drejer sig om, hvordan vi bedst hjælper nogle mennesker, og det er jeg helt enig i. Men det er næsten også kun det, jeg er enig med hr. Villy Søvndal i af alt det, han har sagt i dag.
Hr. Villy Søvndal siger, at det ikke er rigtigt, at der er en meget lav behandlingsindsats, og dér er jeg uenig, for det mener jeg bestemt der er.
Den danske ekspertgruppe har jo også udtalt, at der er et meget stort uudnyttet potentiale i narkobehandlingen i Danmark.
Der kan gøres langt, langt mere, end der er blevet gjort indtil nu.
Det tror jeg at vi alle er enige med den danske ekspertgruppe i.
Hr. Villy Søvndal konkluderede også om det schweiziske forsøg, som om der var en entydig konklusion på det forsøg.
Det er jeg meget uenig med hr. Villy Søvndal i, for efter det forsøg blev det netop sagt, at man ikke entydigt kunne konkludere, om de gode resultater, der dog var for nogle, skyldtes heroinen, eller om de skyldtes den massive psykosociale indsats, der blev givet under forsøget. Så citerede hr. Villy Søvndal forskellige ting fra Dagens Medicin.
Her vil jeg sige, at jeg vil advare mod at bruge Dagens Medicin som sandhedsvidne.
Så var der tale om hollandske forsøg.
Der siger hr. Villy Søvndal, at alle måtte indrømme, at det var et veldokumenteret resultat, og at to ud af tre fik det bedre osv., osv.
Jamen har hr. Villy Søvndal ikke læst hele rapporten, hvor der står, at også de, som kun fik metadon, fik det bedre?
Det skyldtes jo netop den meget massive psykosociale indsats.
Det var jo et forsøg, som var meget ulig det forsøg, som SF foreslår.
Det forsøg, som SF ønsker i Danmark, er et forsøg med de allermest udsatte, de dårligst fungerende, dem med store bylder og psykiske problemer, simpelt hen dem, der har det allerværst.
Det, der skete i det hollandske forsøg, var, at dem sorterede man allerførst fra, for hvis de havde været med i forsøget, havde de ødelagt resultatet af forsøget.
Så de allerdårligste, som vi vil lave forsøg med i Danmark, sorterede man først fra i Holland.
Derfor kan vi overhovedet ikke bruge det hollandske forsøg til noget, når vi sammenligner med det, som hr. Villy Søvndal ønsker at foreslå i Danmark.
Så gik hr. Villy Søvndal imod det her med at kvalificere sig til et heroinforsøg.
Der må jeg sige, at jeg har snakket med adskillige tidligere narkomaner, som siger, at man selvfølgelig vil forsøge at kvalificere sig.
Man vil gøre alt, hvad man kan for at kvalificere sig til at få heroin.
Men jeg må sige, at samtlige tidligere narkomaner, som jeg har talt med - og dem tager jeg faktisk som eksperter i denne her sag - siger, at selvfølgelig vil man kvalificere sig.
Så vedrørende det her med, at det er et forsøg, vi vil have, så kan vi jo se i det hollandske og også i det schweiziske, at et forsøg er simpelt hen ikke muligt.
Vi kan lige så godt indstille os på, at hvis vi indleder et forsøg i Danmark, så vil det blive en permanent ordning.
Man kan ikke lave et forsøg og så stoppe det og sige: Nu skal I tilbage til den gamle metode.
Så vil jeg også sige, at der bliver talt om, at vi skal have et bredt spektrum, en bred vifte af forskellige metoder, forskellige muligheder for narkomanerne, det er jeg enig i, men jeg er ikke enig i, at vi skal indføre et nyt stof.
Også da man startede forsøg med metadon, var det sådan, at man talte om, at det skulle være til de allermest udsatte,
De, om hvem man vidste, at det alligevel ikke kunne lykkes, skulle have lov til at have metadon.
Det var kun en ganske lille gruppe, og nu er der vel 6.000, 7.000, 8.000 narkomaner, der får metadon.
med 4 pct. af narkomanerne, som bliver stoffri via den stoffri behandling, og det er simpelt hen ikke korrekt.
Vi har set tal på helt op til 19-20 pct., og det er nogle af de nyeste tal, vi har set.
Så narkobehandlingen i Danmark bliver bedre og bedre, den lykkes bedre og bedre, og i Kristeligt Folkeparti er vi helt enige med den danske ekspertgruppe i, at vi har et stort uudnyttet potentiale i den danske narkobehandling.
Derfor glæder det mig faktisk også, at der p.t. bliver arbejdet med en behandlingsgaranti for narkomaner.
Vi skal have mange flere behandlingssteder for narkomanerne.
Vi ved, at der er mange narkomaner, der står på venteliste for at komme i behandling; det har vi næsten ikke hørt noget om her i dag.
Vi har for få behandlingssteder, vi har for få stoffri behandlingssteder.
Rigtig mange narkomaner vil gerne i behandling, men kan ikke komme det.
Vi har brug for flere pladser, vi har brug for længere behandlingsperioder, vi har brug for masser af psykosocial behandling.
Vi skylder narkomanerne at tage deres problemer seriøst.